ആ ഓണം ബമ്ബര് ഇത്ര വലിയ ട്രാജഡിയായല്ലോ..സുഹൃത്ത് പറ്റിച്ചുവെന്ന് പ്രവാസി സൈതലവി ചതിച്ചിട്ടില്ലെന്നും സൈബര് സെല് പരിശോധിക്കട്ടെയെന്നും സുഹൃത്ത് അഹമ്മദ് കല്പ്പറ്റ: ഓണം ബമ്ബര് അവകാശവാദത്തിനു സമാപനമായെങ്കിലും സുഹൃത്ത് പറ്റിക്കുകയായിരുന്നുവെന്ന ആരോപണവുമായി ആദ്യം അവകാശവാദവുമായെത്തിയ പ്രവാസി. താന് എടുത്ത ടിക്കറ്റിനാണ് ഓണം ബമ്ബര് അടിച്ചതെന്ന് വയനാട് നാലാം മൈല് സ്വദേശി അഹമ്മദ് തന്നെ പറഞ്ഞ് വിശ്വസിപ്പിക്കുകയായിരുന്നുവെന്നാണ് പ്രവാസി സെയ്തലവി ഇപ്പോള് പറയുന്നത്. എന്നാല് താന് സെയ്തലവിയെ ചതിച്ചിട്ടില്ലെന്നാണ് അഹമ്മദിന്റെ വാദം. മുന്പ് ലോട്ടറി വില്പ്പന ഉണ്ടായിരുന്നുവെങ്കിലും ഇത്തവണ ആര്ക്കും ലോട്ടറി എടുത്ത് കൊടുത്തിട്ടില്ലെന്നും ഇയാള് പറയുന്നു. സെയ്തലവിയോട് പരിചയം മാത്രമാണുള്ളത്. ഇന്നലെ 4.36 നാണ് സെയ്തലവിക്ക് ലോട്ടറി ടിക്കറ്റ് അയച്ചത്. തമാശയ്ക്ക് അയച്ചു കൊടുക്കുകയായിരുന്നു. സെയ്തലവിക്ക് ലോട്ടറി അടിച്ചു എന്ന് പറഞ്ഞിട്ടില്ല. പൊലിസില് പരാതി കൊടുക്കുന്ന കാര്യം ആലോചിക്കുമെന്നും സൈബര് സെല് പരിശോധിക്കട്ടെയെന്നും അഹമ്മദ് കൂട്ടിച്ചേര്ത്തു. എന്നാല് താന് എടുത്ത ടിക്കറ്റിനാണ് സമ്മാനമെന്ന് സുഹൃത്ത് തന്നെ വിശ്വസിപ്പിക്കുകയായിരുന്നുവെന്നും ഇതുവരെ തിരുത്തി പറയാന് അഹമ്മദ് തയ്യാറായിട്ടില്ലെന്നുമാണ് സെയ്തലവി പറയുന്നത്. ഇന്നലെ അയച്ചത് മോര്ഫ് ചെയ്ത ടിക്കറ്റായിരുന്നു. പതിനൊന്നാം തിയ്യതി അയച്ചുതന്ന ടിക്കറ്റ് ഫോണില് നിന്ന് ഡിലീറ്റ് ആയി എന്നുമാണ് സെയ്തലവിയുടെ വാദം. 11ന് അഹമ്മദിന് ഗൂഗിളില് പണം അയച്ചതിന്റെ ഫോട്ടോയും സെയ്തലവി മാധ്യമങ്ങള്ക്ക് മുന്നില് പ്രദര്ശിപ്പിച്ചു. പ്രവാസിയെ പറഞ്ഞുപറ്റിച്ചെന്ന പ്രചാരണം ശക്തമായതോടെയാണ് നാലാം മൈല് സ്വദേശി അഹമ്മദ് വീട്ടില് നിന്ന് മാറിനിന്നെങ്കിലും വിവാദമായതോടെ അഹമ്മദും മാധ്യമങ്ങളെ കണ്ടു.